
    545400 SIGHIŞOARA
Str. Muzeului nr.7, Tel./Fax 0265 - 771278
H O T Ă R Â R E A NR. 121
                                                               din 25 iunie 2020
privind acordarea gratuității la serviciul public de transport local rutier pe tot parcursul anului calendaristic pentru elevii din învăţământul preuniversitar acreditat/autorizat, 

cu domiciliul în municipiul Sighișoara  

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 13.567/09.06.2020 şi la Consiliul Local Sighișoara cu nr. 14.944/25.06.2020, de referatul de aprobare, înregistrat cu nr. 13.568/09.06.2020, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere prevederile Hotărârii Consiliului Local Sighișoara nr. 9/1998 privind înființarea S.C. Apă Termic Transport S.A.;

Având în vedere prevederile Hotărârii Consiliului Local Sighișoara nr. 1/15.01.2015 privind aprobarea studiului de oportunitate, a modalităţii de atribuire a contractului de delegare, a contractului de delegare a gestiunii serviciului de transport public local de persoane prin curse regulate şi a caietului de sarcini pentru efectuarea transportului public local de persoane prin curse regulate în Municipiul Sighişoara;
Având în vedere prevederile Contractului de delegare a gestiunii serviciului de transport public local de persoane prin curse regulate în municipiul Sighișoara, înregistrat cu nr. 1.049/16.01.2015, aprobat prin Hotărârea Consiliului Local Sighișoara nr. 1/15.01.2015, cu modificările ulterioare;
Având în vedere prevederile Legii nr. 51/2006, Legea serviciilor comunitare de utilităţi publice, republicată, cu modificările şi completările ulterioare;
Având în vedere prevederile Legii nr. 92/2007, Legea serviciilor publice de transport persoane în unităţile administrativ-teritoriale, cu modificările şi completările ulterioare;

Având în vedere prevederile art. 84 și ale art. 105 din Legea nr. 1/2011, Legea educaţiei naţionale, cu modificările şi completările ulterioare, cu precădere modificările prevăzute de Ordonanța de Urgență a Guvernului  nr. 70 din 14 mai 2020 privind reglementarea unor măsuri, începând cu data de 15 mai 2020, în contextul situaţiei epidemiologice determinate de răspândirea coronavirusului SARS-CoV-2, pentru prelungirea unor termene, pentru modificarea şi completarea Legii nr. 227/2015 privind Codul fiscal, a Legii educaţiei naţionale nr. 1/2011, precum şi a altor acte normative; 

Având în vedere prevederile Hotărârii Guvernului nr. 435/2020 privind aprobarea procedurii de decontare a cheltuielilor de transport al elevilor, precum şi pentru modificarea şi completarea Normelor metodologice privind acordarea facilităţilor de transport intern feroviar şi cu metroul pentru elevi şi studenţi, aprobate prin Hotărârea Guvernului nr. 42/2017;

            Având în vedere prevederile art. 7 alin. (13) din Legea nr. 52/2003 privind transparenţa decizională în administraţia publică, republicată;

Având în vedere Hotărârea Consiliului Local Sighișoara nr. 54/26.03.2020 privind modificarea tarifelor la activitatea de transport urban de călători și modificarea tipurilor de bilete și de abonamente;
Având în vedere Raportul de specialitate al S.C. Apă Termic Transport S.A. cu nr. 1.141/04.06.2020, înregistrat la Municipiul Sighișoara cu nr. 14.791/23.06.2020, prin care se propune acordarea gratuității la serviciul public de transport local rutier pe tot parcursul anului calendaristic pentru elevii din învăţământul preuniversitar acreditat/autorizat, cu domiciliul în municipiul Sighișoara;

Având în vedere avizele favorabile ale comisiilor de buget și juridică;  
În baza art. 129 alin. (2) lit. “d”, alin. (7) lit. ”s” și alin. (14), art. 139 alin. (1) şi a art. 196 alin. (1) lit. ”a” din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare,

                                                 H O T Ă R Ă Ş T E:
Art. 1. Se aprobă gratuitatea la serviciul public de transport local rutier pe tot parcursul anului calendaristic pentru elevii din învăţământul preuniversitar acreditat/autorizat, cu domiciliul în municipiul Sighișoara, pe baza legitimaţiei de transport/abonament/card sau alte documente - tip, cu valabilitate lunară, eliberate de către S.C. Apă Termic Transport S.A. în temeiul carnetului de elev emis de unitatea de învăţământ, vizat prin ştampilă pentru anul în curs.

Art.  2. (1) Cheltuielile privind transportul elevilor, respectiv valoarea abonamentului elevi – o lună, aprobat prin hotărâre a Consiliului Local al Municipiului Sighișoara vor fi suportate astfel:

a) 50% din valoarea acestora se suportă de la bugetul de stat prin bugetul Ministerului Educaţiei şi Cercetării, din sumele alocate prin inspectoratele şcolare pentru unităţile de învăţământ preuniversitar de stat, la care sunt înscrişi elevii;
 
   b) 50% din valoarea acestora se suportă din bugetul local al Municipiului Sighișoara pe raza căruia domiciliază elevul.

(2) Decontarea cheltuielilor pentru transportul local rutier se face de către S.C. Apă Termic Transport S.A. conform și potrivit prevederilor Hotărârii Guvernului nr. 435/2020 privind aprobarea procedurii de decontare a cheltuielilor de transport al elevilor, precum şi pentru modificarea şi completarea Normelor metodologice privind acordarea facilităţilor de transport intern feroviar şi cu metroul pentru elevi şi studenţi, aprobate prin Hotărârea Guvernului nr. 42/2017, în baza situaţiilor lunare ale operatorului care vor cuprinde numărul de documente de transport emise şi lista cu beneficiarii acestora pe fiecare unitate de învățământ.

Art. 3. Începând cu 1 septembrie 2020, pentru decontarea integrală a cheltuielilor pentru transportul local rutier pentru elevii din învăţământul preuniversitar acreditat/autorizat, cu domiciliul în municipiul Sighișoara, se va aplica același tarif practicat pentru celelalte categorii de călători, respectiv tariful abonamentului pe toate liniile mediu urban – NOMINAL - 30 ZILE - 79,00 lei, aprobat prin Hotărârea Consiliului Local Sighișoara nr. 54/26 martie 2020 privind modificarea tarifelor la activitatea de transport urban de călători și modificarea tipurilor de bilete și de abonamente. 

Art. 4. Ca o consecință a prevederilor articolelor precedente, se va proceda la modificarea, în mod corespunzător, a prevederilor art. 12 și art. 17 din Contractul de delegare a gestiunii serviciului de transport public local de persoane prin curse regulate în municipiul Sighișoara, înregistrat cu nr. 1.049/16.01.2015, aprobat prin Hotărârea Consiliului Local Sighișoara nr. 1/15.01.2015, cu modificările ulterioare.

Art. 5. Se aprobă Actul adițional nr. 3 la Contractul de delegare a gestiunii serviciului de transport public local de persoane prin curse regulate în municipiul Sighișoara, înregistrat cu nr. 1.049/16.01.2015, aprobat prin Hotărârea Consiliului Local Sighișoara nr. 1/15.01.2015, cu modificările ulterioare, conform anexei, care face parte integrantă din prezenta hotărâre.

Art. 6. Se mandatează Primarul Municipiului Sighişoara, împreună cu aparatul de specialitate, cu încheierea şi semnarea Actului adițional nr. 3 la Contractul de delegare a gestiunii serviciului de transport public local de persoane prin curse regulate în municipiul Sighişoara nr. 1.049/16.01.2015, cu modificările ulterioare, menţionat la art. 5 din prezenta hotărâre.

Art. 7. Cu data adoptării prezentei hotărâri, Hotărârea Consiliului Local Sighișoara nr. 166/13.12.2007 îşi încetează valabilitatea. 

Art. 8. Cu ducerea la îndeplinire a prevederilor prezentei hotărâri se încredinţează Primarul Municipiului Sighișoara, Direcția de Asistenţă Socială Sighișoara, Biroul Buget, Contabilitate, Salarizare – Direcția Economică, Direcția Administrarea Patrimoniului și Biroul Juridic din cadrul Municipiului Sighișoara și S.C. Apă Termic Transport S.A., prin Consiliul de administrație și directorul general, domnul Mircea Țonu Oprea.

Art. 9. Prin grija doamnei Anca Bizo, Secretar General al Municipiului Sighișoara, prezenta hotărâre va fi comunicată, în termenul prevăzut de lege, Primarului Municipiului Sighișoara, Prefectului Județului Mureș și se va aduce la cunoștință publică, prin publicarea pe pagina de internet la adresa www.sighisoara.org.ro.    

PREŞEDINTE DE ŞEDINŢĂ,

  

            Toth Tivadar        
                                Contrasemnează pentru legalitate
                                                                                     SECRETARUL GENERAL al municipiului,

               Bizo Anca
(Prezenta s-a adoptat cu unanimitate de voturi)

 Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;
  1 ex. Viceprimar;

  1 ex. Secretar General;

  1 ex. Direcția de Asistență Socială Sighișoara;

  2 ex. Direcţia Administrarea Patrimoniului;
  1 ex. Biroul Buget, Contabilitate, Salarizare – Direcția Economică;
  1 ex. Biroul Juridic;
  1 ex. Consiliul de Administrație al S.C. Apă Termic Transport S.A.;
  2 ex. S.C. Apă Termic Transport S.A.
14 ex.

B.A. 
